題黃居寀秋山圖
作者：徐光溥
朝代：唐

paragraphs: 天與黃筌藝奇絕，筆精迴感重瞳悅。
運思潛通造化工，揮毫定得神仙訣。
秋來奉詔寫秋山，寫在輕綃數幅間。
高低向背無遺勢，重巒疊嶂何孱顏。
目想心存妙尤極，研巧覈能狀不得。
珍禽異獸皆自馴，奇花怪木非因植。
崎嶇石磴絕遊蹤，薄霧冥冥藏半峰。
娑蘿掩映迷仙洞，薜荔纍垂繳古松。
月檻參橋□，僧老坐搘筇。
屈原江上嬋娟竹，陶潛籬下芳菲菊。
良宵祗恐鷓鴣啼，晴波但見鴛鴦浴。
暮煙羃羃鏁村塢，一葉扁舟橫野度。
颯颯白蘋欲起風，黯黯紅蕉猶帶雨。
曲沼芙蓉香馥郁，長汀蘆荻花{艹/糓}蓛。
雁過孤峰帖遠青，鹿傍小溪飲殘綠。
秋山秀兮秋江靜，江光山色相輝映。
雪迸飛泉濺釣磯，雲分落葉擁樵徑。
張璪松石徒稱奇，邊鸞花鳥何足窺。
白旻鷹逞凌風勢，薛稷鶴誇警露姿。
方原畫山空巉巖，峭壁枯槎人見嫌。
孫位畫水多洶湧，驚湍怒濤人見恐。
若教對此定妍媸，必定伏膺懷愧悚。
再三展向冕旒側，便是移山回磵力。
大李小李滅聲華，獻之愷之無顏色。
髣髴垂綸渭水濱，吾皇覩之思良臣。
依稀荷鍤傅巖野，吾皇覩之求賢者。
從茲仄展復懸旌，宵衣旰食安天下。
才當老人星應候，願與南山俱獻壽。
微臣稽首貢長歌，丹青景化同天和。